Predkladacia  správa

Rozhodnutím č. 52/2004 Z. z. vyhlásil prezident Slovenskej republiky referendum a určil deň jeho konania na 3. apríla 2004.

Na zabezpečenie prípravy a vykonania referenda sa na prerokovanie a schválenie predkladá vláde Slovenskej republiky návrh jeho organizačno-technického zabezpečenia. V návrhu sú uvedené úlohy a lehoty ich plnenia subjektami, ktoré sa budú podieľať na príprave referenda. Sú to ústredné orgány štátnej správy, miestne orgány štátnej správy a obce.  

Podstatnú časť úloh bude plniť Ministerstvo vnútra Slovenskej republiky. Sú to najmä úlohy týkajúce sa  materiálno-technického zabezpečenia referenda a  metodického usmerňovania ostatných subjektov podieľajúcich sa na príprave a vykonaní referenda. Štatistický úrad Slovenskej republiky na základe vydanej metodiky spracuje výsledky hlasovania. Úlohy plnené obvodnými úradmi a obcami budú predovšetkým vytvárať podmienky na uplatnenie práva hlasovať v referende a zabezpečovať materiálno-technickú stránku prípravy referenda.

 V záujme jednotného postupu plnenia úloh sa navrhuje poveriť ministra vnútra Slovenskej republiky koordináciou plnenia úloh vyplývajúcich z predloženého harmonogramu.

Podľa § 29 zákona č. 564/1992 Zb. o spôsobe vykonania referenda v znení neskorších predpisov výdavky spojené s prípravou, vykonaním a  zisťovaním výsledkov hlasovania v referende sa uhrádzajú zo štátneho rozpočtu. Pre referendum vyhlásené rozhodnutím prezidenta Slovenskej republiky č. 52/2004 Z. z. finančné prostriedky na jeho prípravu, vykonanie a zisťovanie výsledkov hlasovania v referende nie sú však zohľadnené v príslušných rozpočtových kapitolách, a preto sa v predkladanom návrhu uznesenia  ukladá podpredsedovi vlády a ministrovi financií uvoľniť finančné prostriedky na zabezpečenie prípravy, technického zabezpečenia a vykonania referenda v predpokladanej výške 83 000 tis. Sk, z toho pre Ministerstvo vnútra Slovenskej republiky 60 000 tis. Sk, pre Štatistický úrad Slovenskej republiky 23 000 tis. Sk. 

Predpokladané výdavky na zabezpečenie referenda predstavujú pre Ministerstvo vnútra Slovenskej republiky výšku 100 000 tis. Sk. Vzhľadom na súčasné zdrojové možnosti štátneho rozpočtu ministerstvo vnútra vykoná racionalizačné opatrenia pri plnení úloh súvisiacich so zabezpečením voľby prezidenta, referenda a  volieb do Európskeho parlamentu najmä pri opakujúcich sa výdavkoch súvisiacich so zabezpečením ochrany volebných miestností, zabezpečením ochrany pri prevoze zápisníc z obvodných volebných komisií, telekomunikačného spojenia a iné. Zavedením týchto opatrení sa predpokladá minimalizovať výdavky na zabezpečenie referenda. Na základe uvedených skutočností je však potrebné uvoľniť pre ministerstvo vnútra z rozpočtovej kapitoly Všeobecná pokladničná správa rozpočtové prostriedky v sume 60 000 tis. Sk a súčasne súhlasiť s použitím nevyčerpaných účelových prostriedkov rozpočtovaných v kapitole Ministerstva vnútra Slovenskej republiky na voľbu prezidenta a voľby do Európskeho parlamentu aj na úhradu výdavkov spojených s prípravou a konaním referenda za predpokladu, že tieto účelové prostriedky nebudú na uvedené úlohy vyčerpané. 

Predpokladané výdavky na zabezpečenie referenda predstavujú pre Štatistický úrad Slovenskej republiky výšku 29 000 tis. Sk. Vzhľadom na súčasné zdrojové možnosti štátneho rozpočtu štatistický úrad vykoná racionalizačné opatrenia pri plnení úloh súvisiacich so zabezpečením prípravy a spracovania výsledkov voľby prezidenta, referenda a volieb do Európskeho parlamentu, najmä pri opakujúcich sa výdavkoch súvisiacich s prípravou a spracovaním volieb a referenda, telekomunikačného spojenia a zabezpečením IC technológií. Zavedením týchto opatrení sa predpokladá minimalizovanie výdavkov na zabezpečenie referenda. Na základe uvedených skutočností je však potrebné uvoľniť pre štatistický úrad z rozpočtovej kapitoly Všeobecná pokladničná správa rozpočtové prostriedky v celkovej sume 23 000 tis. Sk, z toho bežné výdavky vo výške 20 000 tis. Sk a kapitálové výdavky vo výške 3 000 tis. Sk. Výdavky na mzdy predstavujú sumu 6 000 tis. Sk, do poistných fondov 2 100 tis. Sk a na tovary a služby 11 900 tis. Sk. Súčasne je potrebné  súhlasiť s použitím nevyčerpaných účelových prostriedkov rozpočtovaných v kapitole Štatistického úradu Slovenskej republiky na voľbu prezidenta a voľby do Európskeho parlamentu aj na úhradu výdavkov, spojených s prípravou a spracovaním výsledkov hlasovania v referende za predpokladu, že tieto účelové prostriedky nebudú na uvedené úlohy vyčerpané.

Z celkových výdavkov ministerstva vnútra predstavujú najvyšší objem výdavky súvisiace so zabezpečením činnosti okrskových komisií pre referendum, a to zákonné nároky, ako sú napr. náhrady mzdy členom komisií, odmeny členom okrskových komisií podľa vyhlášky ministerstva financií, cestovné náhrady a pod. Nezabezpečenie finančných prostriedkov v dostatočnej výške môže preto ohroziť vykonanie referenda.  Okrem uvedených druhov výdavkov finančné prostriedky určené pre Ministerstvo vnútra Slovenskej republiky zahŕňajú výdavky najmä na zabezpečenie tlače a distribúcie hlasovacích lístkov, hlasovacích preukazov s ochrannými prvkami, metodických a informačných materiálov, služby spojov,  prevádzku a prenájom miestností určených na hlasovanie. Finančné prostriedky určené pre Štatistický úrad Slovenskej republiky zahŕňajú výdavky na spracovanie výsledkov hlasovania v referende. Výdavky budú použité najmä na materiálne zabezpečenie odborných (sumarizačných) útvarov, poplatky za služby telekomunikácií, zmluvne zabezpečené práce a služby spojené s programovým vybavením a monitorovaním priebehu spracovania výsledkov referenda, odmeny členom odborných (sumarizačných) útvarov, poistné a príspevky do poisťovní, nákup výpočtovej, reprografickej a inej techniky. 

Konanie referenda a voľby prezidenta Slovenskej republiky v tom istom termíne           3. apríla 2004, zakladá zvýšenie finančných prostriedkov v časti materiálno-technického zabezpečenia týkajúceho sa vybavenia volebných miestností a miestností na hlasovanie v referende. Je nevyhnutné vynaložiť finančné prostriedky na dvojnásobné zabezpečenie štátnych znakov, štátnych vlajok, štátnych zástav,  zásten, ako i ďalších finančných prostriedkov na prenájom miestností na hlasovanie v referende. V prípade konania referenda v inom termíne, by bolo možné materiálno–technické vybavenie volebných miestností z voľby prezidenta použiť na vybavenie miestností na hlasovanie v referende. 

	Vzhľadom na termín konania referenda a krátke časové obdobie od rozhodnutia prezidenta Slovenskej republiky o vyhlásení referenda a dňa jeho konania, v ktorom je potrebné zabezpečiť úlohy v termínoch vyplývajúcich zo zákona o spôsobe vykonania referenda, je nevyhnutné, aby Ministerstvo financií Slovenskej republiky požadované finančné prostriedky pre uvedené subjekty uvoľnilo najneskôr do 2. marca 2004. Taktiež je nevyhnutné zabezpečiť, aby finančné prostriedky na plnenie úloh súvisiacich s prípravou a konaním referenda bolo možné realizovať v predpokladanej sume 100 000 tis. Sk pre Ministerstvo vnútra Slovenskej republiky.